  Виталий Пронин Кез ёросысь Камӝоысь суредасm Менять ВалёрКез ёросысь Камӝоысь суредасез Менять Валёрез (Валерий Савин) аслым усьтӥ этнофутуристъёслэн симпозиумзы дыръя. Солэн суредъёсыз гинэ ӧвӧл, быдэс улонэз - искусство.- Сюлэмы искусствотэк улыны уг быгаты, юн секыт луэ, - шуэ Менять Валёр. - Искусство пыры пушкам пичи дырысен усиз. Пыр суредъёс, буёлъёс пушкын улӥсько, нош йырам крезьгур шудэ. Пичи дыръям суредаськыны материалъёс ичи вал, нош мынам зӧк малпанэ - фломастеръёс мед басьтозы. Сыӵе шумпотӥ, городысь ӵыжы-выжыосы соосты вайизы но.Биология, история, суредаськон - тани мар яраське вылэм Валёрлы школаын. Ачиз верамъя, творчествояз но соос пыр адӟисько. Нырысь ик, воргорон яратэ суреданы инкуазез, пудо-животъёсты, будосъёсты - кисточкаоссэ, красказэ но холстсэ кутыса, бусые, нюлэскы поталля. Инкуазь чылкыт малпан вае, адямиез адями каре, шуэ Валёр. Собере, суредасьлы тунсыко потэ, кыӵе вал трос сюрс аръёс талэсь азьло фин-угор калыклэн - куке вань фин-угор калыкъёс ӵош уло вал ай - чеберлыкез, искусствоез, улонэз. Та юанлы валэктон ик Валёр утчаны тырше аслаз суредъёсаз.- Мынам суредъёсы - со фантастика ӧвӧл, со улон сярысь. Суредъёсме адӟыса, адями пушкын мед маиз ке вырӟоз, - вера суредась. - Мынам вань на карикатураосы, соос кыре потто сурум-бурум калыклэсь урод сямъёссэ. Азьланяз малпасько сузьет лэсьтыны, со возьматоз адямилэсь сьӧлыкъёссэ. Огез суредэ вань ини: кызьы адями ассэ магазинын возе, кетчупъёс-майонезъёс пӧлын со шузиме ук, улонлэсь шӧмзэ валамысь дугдэ.Менять Валёрлэн туспуктэмъёсыз:[gallery link="file" size="large" ids="29404,29403,29402,29401,29400,29399,29398,29397,29396"]Менять Валёрлэн ужез но пыр герӟаськемын искусствоен. Со Кез ёросысь Пажманпочинкаысь школаын но клубын пиналъёсты суредаськыны дышетэ, кулэ ке, сценаез но борддоръёсты чебермалля.Инкуазьысь сяна, Валёрез ӵемысь адӟыны луэ этнофутуристъёслэн симпозиумъёсысьтызы. Отын со дауртон-выронъёс (перформансъёс) но лэсьтылэ. Соосты адӟыны быгатоды «Ватсам дунне» приложенимы пыр.- Туала улон адямиез борддоръёс вискы пуктэ. Нош перформанс паськытгес каре искусствоез. Со суред, кудӥз лэсьтӥське вераськон, куара, эктон пыртӥ, - шуэ художник.Валёрлэн суредъёсыныз адӟытонъёс радъяськылӥзы ни Ижын, Вавожын, солэсь ужъёссэ адӟизы Набережные Челныын. Али солэн творчествоеныз тодматскыны луоз Ижысь Калык творчествоя коркан. «Тодмотэм музъем» адӟытонэз кыстӥськоз 2-тӥ тулыспалозь.Менять Валёрлэн вотэс бамез: menjatvaler.ruМария Векшина  